**ՀԱՎԵԼՎԱԾ**

**ԷԼԵԿՏՐԱՀԱՂՈՐԴՄԱՆ ԳԾԵՐԻ ԱՆՎՏԱՆԳՈՒԹՅԱՆ**

**ԳՈՏԻՆԵՐԻ ԿԱՆՈՆՆԵՐ**

**ԲՈՎԱՆԴԱԿՈՒԹՅՈՒՆ**

**ԲԱԺԻՆ 1. ԿԱՆՈՆՆԵՐ ….………………………………………………….....................................․.**2

[ԳԼՈՒԽ 1. ԿԻՐԱՌՄԱՆ ՈԼՈՐՏԸ](#_Toc112274923) 2

[ԳԼՈՒԽ 2. ԸՆԴՀԱՆՈՒՐ ԴՐՈՒՅԹՆԵՐ](#_Toc112274924) 2

[ԳԼՈՒԽ 3. ՄԻՆՉԵՎ 1000 Վ ԼԱՐՄԱՆ ԷԼԵԿՏՐԱՀԱՂՈՐԴՄԱՆ ԳԾԵՐԻ ԱՆՎՏԱՆԳՈՒԹՅԱՆ ԳՈՏԻՆԵՐԸ](#_Toc112274925) 3

[ԳԼՈՒԽ 4. 1000 Վ-ԻՑ ԲԱՐՁՐ ԼԱՐՄԱՆ ԷԼԵԿՏՐԱՀԱՂՈՐԴՄԱՆ ԳԾԵՐԻ ԱՆՎՏԱՆԳՈՒԹՅԱՆ ԳՈՏԻՆԵՐԸ](#_Toc112274926) 6

**ԲԱԺԻՆ 1**

**ԿԱՆՈՆՆԵՐ**

### **ԳԼՈՒԽ 1**

### **ԿԻՐԱՌՄԱՆ ՈԼՈՐՏԸ**

1. Էլեկտրահաղորդման գծերի անվտանգության գոտիների կանոնների (այսուհետ՝ Կանոններ) պահանջները տարածվում են ՀՀ Էլեկտրաէներգետիկական համակարգի հաղորդման և բաշխման էլեկտրահաղորդման գծերի վրա՝ անկախ սեփականության ձևից և գերատեսչական պատկանելիությունից, այդ թվում՝
2. մինչև 1000Վ և 1000Վ-ից բարձր լարման էլեկտրահաղորդման օդային, ինչպես նաև ինքնակիր մեկուսացված գծերի վրա, որոնք անցնում են բնակեցված և չբնակեցված տարածքներով, տնկարկներով, անտառներով և հատուկ պահպանվող տարածքներով․
3. մինչև 1000 Վ և 1000 Վ-ից բարձր լարման էլեկտրահաղորդման ստորգետնյա և ստորջրյա մալուխային գծերի վրա:

### **ԳԼՈՒԽ 2**

###  **ԸՆԴՀԱՆՈՒՐ ԴՐՈՒՅԹՆԵՐ**

1. «Անվտանգության գոտի» հասկացության պարզաբանումը տրված է «Էներգետիկայի մասին» Հայաստանի Հանրապետության օրենքում, որի նպատակը դժբախտ դեպքերի կանխարգելումն ու էլեկտրական ցանցերի պաշտպանվածության ապահովումն է:
2. Էլեկտրահաղորդման գծերի անվտանգության գոտիները պետք է օգտագործվեն ըստ նպատա­կային նշանակության՝ գործող նորմերի և կանոնների համաձայն: Այդ գոտիներում արգելվում է իրականացնել որևէ գործունեություն, որը կարող է սպառնալիք ստեղծել էլեկտրահաղորդման գծերի բնականոն աշխատանքի, շահագործող անձ­նակազմի, մարդկանց և կենդանիների կյանքի ու առողջության, շրջակա միջավայրի, ինչպես նաև գույքի պահպանության համար:
3. Հայաստանի Հանրապետության պետական կառավարման, տարածքային և տեղական ինք­նակառավարման մարմինները և էներգետիկական օբյեկտներ շահագործող կազմա­կեր­պու­թյունները Հայաստանի Հանրապետության օրենսդրությամբ սահմանված կարգով իրենց լիազորու­թյունների շրջանակներում և Հայաստանի Հանրապետության էներգետիկայի բնագավառում պետական տեխնիկական վերահսկողություն իրականացնող լիազոր մարմինը «Էներգետի­կայի բնագավառում և էներգասպառման ոլորտում պետական տեխնիկական վերահսկողու­թյան մասին» Հայաստանի Հանրապետության օրենքով սահ­մանված իրավասության սահման­ներում վերահսկողություն են իրականացնում սույն Կանոն­ներով սահմանված անվտանգու­թյան գոտիներին ներկայացվող պահանջների պահպանման նկատմամբ:
4. Անվտանգության գոտիները որոշելու, ինչպես նաև հողի նկատմամբ օգտակալությունը սահմանելու հետևանքով հողի սեփականատիրոջը կամ վարձակալին հասցված վնասները փոխհատուցվում են Հայաստանի Հանրապետության քաղաքացիական օրենսգրքով սահման­ված կարգով:
5. Գործող, կառուցվող և նոր նախագծվող էլեկտրահաղորդման գծերի անվտանգության գոտի­ներում օբյեկտների հեռավորությունների պահպանումը, ինչպես նաև շինարարական նորմերով ու կանոններով և այլ նորմատիվային փաստաթղթերով սահմանված պահանջների կատարումը պարտադիր է բոլոր իրավաբանական և ֆիզիկական անձանց համար:
6. Էլեկտրահաղորդման գծերը շահագործող կազմակերպություններն իրավունք ունեն Հայաստանի Հանրապետության օրենսդրությամբ սահմանված կարգով, սույն Կանոնների խախտման դեպքում դադարեցնել էլեկտրահաղորդման գծերի անվտանգության գոտիներում կամ դրանց մերձակայքում ընթացող աշխատանքները:
7. Սույն կանոնները ենթակա են պարտադիր կատարման էլեկտրահաղորդման գծերի նախագծման, կա­ռուց­ման և շահագործման բոլոր փուլերում:

**ԳԼՈՒԽ 3**

###  **ՄԻՆՉԵՎ 1000 Վ ԼԱՐՄԱՆ ԷԼԵԿՏՐԱՀԱՂՈՐԴՄԱՆ**

### **ԳԾԵՐԻ ԱՆՎՏԱՆԳՈՒԹՅԱՆ ԳՈՏԻՆԵՐԸ**

1. Մինչև 1000Վ լարման էլեկտրահաղորդման գծերի համար սահմանվում են․
	1. Անվտանգության գոտիներ՝

 ա․ էլեկտրահաղորդման օդային գծերի երկայնքով (բացառությամբ ճյուղավորում­նե­րի՝ դեպի շենքերի ներանցումներ), ընդգրկելով այնպիսի երևակայական ուղղաձիգ հարթու­թյուններով սահմանափակված հողի մակերես և օդային տարածություն, որոնք գտնվում են գծի երկու կողմից (եզրային հաղորդալարերից՝ դրանց չշեղված դիրքի դեպքում) 2 մ հե­ռա­վորության վրա,

բ․ էլեկտրահաղորդման ստորգետնյա և ստորջրյա մալուխային գծերի համար էլեկտրատեղակայանքների սարքվածքների կանոններ՝ այսուհետ ԷՍԿ-ի «էլեկտրական էներգիայի հաղորդաբաշխում» բաժնի պահանջների համաձայն․

* 1. Նվազագույն թույլատրելի հեռավորություններ՝ մինչև 1000 Վ լարման էլեկտրա­հա­ղորդման գծերի և մերձակա շենքերի ու կառույցների, ինչպես նաև ծառերի և այլ բազմամյա տնկարկների միջև, հաստատված ԷՍԿ-ի «էլեկտրական էներգիայի հաղորդաբաշխում» բաժնի պահանջներին համաատասխան:
1. Մինչև 1000Վ լարման էլեկտրահաղորդման գծերի անվտանգության գոտինե­րում, առանց շահագործող կազմակերպության գրավոր թույլտվու­թյան, արգելվում է․
	1. իրականացնել շինարարական, հավաքակցման, պայթեցման և ոռոգման աշխա­տանքներ, կատարել ծառատնկման և արմատահանման աշխատանքներ, կառուցել սպոր­տային և խաղային հրապարակներ, պահեստավորել կեր, պարարտանյութ, վառելանյութ և այլ նյութեր․
	2. սարքավորել երթուղիներ` մեքենաների և մեխանիզմների համար, որոնց ընդհանուր բարձրությունը ճանապարհի մակերևույթից գերազանցում է 4.5 մ-ը, ինչպես նաև ավտոմոբի­լային և թրթուրային տրանսպորտի, մեքենաների և մեխանիզմների կայանումներ (էլեկտրահա­ղորդման օդային գծերի անվտանգության գոտիներում)․
	3. կատարել 0.3 մ-ից ավել խորությամբ հողափորման և համահարթեցման աշխա­տանքներ՝ տրակտորների, էքսկավատորների և այլ հողափոր մեքենաների օգնությամբ (էլեկտ­րա­հաղորդման մալուխային գծերի անվտանգության գոտիներում):
2. Գյուղատնտեսական բնագավառի տնտեսվարող սուբյեկտներին պատկանող տա­րածքներով անցնող էլեկտրահաղորդման գծերի անվտանգության գոտիների շահագոր­ծումը կատարվում է սեփականատիրոջ հայեցողությամբ՝ սույն Կանոն­ներով սահմանված պաշտպանվածության ապահովման և անվտանգության միջոցառումների պարտադիր կատարման պայմանով:
3. Արգելվում է կատարել այնպիսի գործողություններ, որոնք կարող են խախտել էլեկտրահաղորդման գծերի բնականոն աշխատանքը կամ հանգեցնել նրանց վնասմանը, մասնավորապես`
	1. առարկաներ նետել օդային գծերի վրա, հենասյուների մոտ տեղավորել կամ ամրագծի լարե­րին կապել կողմնակի առարկաներ, բարձրանալ հենասյուների վրա, արգելափակել նրանց մոտենալու ուղիները և տանիքից ձյուն նետել գծերի վրա.
	2. մեծ ծանրություններ բեռնաթափել, թափել հիմքեր, թթուներ և աղեր, թա­փոնատեղիներ առաջացնել էլեկտրահաղորդման մալուխային գծերի մայրուղիների վրա.
	3. մուտք գործել էլեկտրացանցային կառույցներ, կատարել միացումներ, փոխանջա­տումներ էլեկտրական ցանցերում, կրակ վառել ներանցիչ և բաշխիչ սարքվածքների, էլեկտրահաղորդման օդային գծերի մոտ և էլեկտրահաղորդման մալուխային գծերի անվտանգության գոտիներում.
	4. կատարել շենքերի, կամուրջների, թունելների, երկաթուղային ու ավտոճանապարհների և այլ կառույցների քանդման կամ վերակառուցման աշխատանքներ այն տեղերում, որտեղով անցնում են էլեկտրահաղորդման գծեր, կամ որտեղ տեղակայված են ներանցիչ և «կամ» բաշխիչ սարքեր՝ առանց էլեկտրական ցանցերը շահագործող կազմակեր­պությունների հետ համաձայնեցման:
4. Մինչև 1000 Վ լարման էլեկտրահաղորդման գծերի անվտանգության գոտիների հո­ղա­տա­­րածքը չի առգրավվում հողատերերից, այլ օգտագործվում է վերջիններիս կողմից՝ սույն Կանոնների պահանջների պարտադիր կատարմամբ:
5. Կազմակերպությունները, գերատեսչությունները և քաղաքացիները պար­տա­վոր են ձեռնարկել իրենցից կախված բոլոր միջոցները` իրենց պատկանող կամ օգտագործ­ման հանձնված հողատարածքներով անցնող, մինչև 1000 Վ լարման էլեկտրահաղորդման գծերի պաշտպանվածության ապահովման համար:
6. Մինչև 1000 Վ լարման էլեկտրահաղորդման գծերը շահագործող կազմակերպու­թյուն­­ների տեխ­նիկական անձնակազմերն իրավունք ունեն անարգել մոտենալու էլեկտրահաղորդման գծերին՝ նորոգ­ման-շահագործման աշխատանքներ իրականացնելու համար: Եթե էլեկտրահաղորդման գծերը տեղաբաշխ­ված են արգելված գոտիների կամ հատուկ օբեկտների տարածքնե­րում, ապա համապատասխան կազ­մա­կեր­պությունները պետք է ապահովեն օրվա ցանկացած ժամին այդ էլեկտրահաղորդման գծերը սպասարկողների մուտքը նշված տարածքներ՝ զննման և նորոգման աշխա­տանքներ իրականացնելու համար:
7. Այն դեպքերում, երբ նախագծվող շենքերի և շինությունների շինարարական հրա­պարակներում կամ նրանց մերձակայքում տեղաբաշխված են մինչև 1000 Վ լարման էլեկտրահաղորդման գծեր, նշված օբեկտների շինարարության նախագծանախահաշվային փաստաթղթե­րում պետք է նախատեսվեն այդ էլեկտրահաղորդման գծերի շահագործող կազմակերպության հետ համաձայնեց­ված միջոցառումները, որոնք կապահովեն ցանցերի պաշտպանվածությունը:

### **ԳԼՈՒԽ 4**

### **1000 Վ-ԻՑ ԲԱՐՁՐ ԼԱՐՄԱՆ ԷԼԵԿՏՐԱՀԱՂՈՐԴՄԱՆ**

### **ԳԾԵՐԻ ԱՆՎՏԱՆԳՈՒԹՅԱՆ ԳՈՏԻՆԵՐԸ**

1. Սույն գլխում ներկայացված պահանջները տարածվում են 1000 Վ-ից բարձր լարման էլեկտրահաղորդման գծերի պաշտպանվածության ապահովմանը՝ դրանց անվտանգության գոտիներում աշխատանքներ կատարելիս և այլ գործունեություն իրականացնելիս:
2. 1000 Վ-ից բարձր լարման էլեկտրահաղորդման գծերի անվտանգության գոտիների պահպանությունն իրականացնում են այն կազմա­կեր­պությունները, որոնք տնօրինում են այդ էլեկտրահաղորդման գծերը: Այն դեպքում, երբ էլեկտրահաղորդման գծերը պայմանագրով շահագործման են հանձնված այլ կազմակերպության, ապա անվտանգության գոտիների պահպանությունն իրականացնում է շահագործող կազմակերպությունը։
3. 1000 Վ-ից բարձր լարման էլեկտրահաղորդման գծերի համար սահմանվում են․

1) անվտանգության գոտիներ՝

ա. էլեկտրահաղորդման օդային գծերի երկայնքով, ընդգրկելով այնպիսի երևակայա­կան ուղղաձիգ հարթություններով սահմանափակված հողի մակերես և օդային տարածու­թյուն (եզրային հաղորդալարերից՝ գծերի չշեղված դիր­քի դեպքում)՝ ըստ Աղյուսակ N1-ի՝

 Աղյուսակ N 1

|  |  |  |
| --- | --- | --- |
| Էլեկտրահաղորդման գծի տեսակը | Էլեկտրահաղորդման օդային գծի լարումը (կՎ)  | Հեռավորությունը(մ) |
| 1 | 2 | 3 |
| Չմեկուսացված հաղորդալարերով ՕԳ | մինչև 10 | 10 |
| Մեկուսացված, այդ թվում՝ ինքնակիր հաղորդալարով ՕԳ | մինչև 10 | 5 |
| Չմեկուսացված հաղորդալարերով ՕԳ | 35 | 15 |
| Չմեկուսացված հաղորդալարերով ՕԳ | 110 | 20 |
| Չմեկուսացված հաղորդալարերով ՕԳ | 220 | 25 |
| Չմեկուսացված հաղորդալարերով ՕԳ | 400, 500 | 30 |

բ․ ջրավազանների (գետեր, ջրանցքներ, լճեր և այլն) վրայով անցնող էլեկտրա­հաղորդ­ման օդային գծերի երկայնքով, ընդգրկելով այնպիսի երևակայական ուղղաձիգ հար­թություն­ներով սահմանափակված օդային տարածություն՝ գծի երկու կողմից (եզրային հաղորդալարերից՝ դրանց չշեղված դիրքի դեպքում) 100 մ հեռավորության վրա, եթե ջրավա­զանը նավարկելի է, իսկ եթե ջրավազանը նավարկելի չէ, ապա էլեկտրահաղորդման օդային գծերի անվտանգության գոտիները սահմանվում են սույն ենթակետի առաջին պարբերությամբ սահ­ման­ված չափերով,

գ․ էլեկտրահաղորդման ստորգետնյա և ստորջրյա մալուխային գծերի համար՝ ԷՍԿ-ի «Էլեկտրական էներգիայի հաղորդաբաշխում» բաժնի պահանջներին համապատասխան․

1. նվազագույն թույլատրելի հեռավորություններ՝ 1000 Վ-ից բարձր լարման էլեկտրա­հա­ղորդման գծերի և մերձակա շենքերի ու կառույցների, ինչպես նաև ծառերի և այլ բազմամյա տնկարկների միջև՝ ԷՍԿ-ի «Էլեկտրական էներգիայի հաղորդաբաշխում» բաժնի պահանջներին համապատասխան:
2. Էլեկտրահաղորդման գծերի անվտանգության գոտիներում միայն տնօրինողների կողմից տրված տեխնիկական պայմաններին համապատասխան կարող է իրականացվել որևէ տնտե­սական գործունեություն, այդ թվում՝
	1. շենքի և կառույցի շինարարություն, հիմնանորոգում, վերակառուցում կամ քանդում.
	2. լեռնային, բեռնման-բեռնաթափման, հունի խորացման, հողահան­ման, պայթեցման, հողաբարելավման աշխատանքների կատարում, ծառերի և թփերի տնկում կամ հատում, դաշտակացարանների տեղադրում, փարախների, մետաղալարե ցանկապատերի, խաղողի և այլ այգիների ցանկաշարերի կառուցում, ինչպես նաև գյուղատնտեսական մշակաբույսերի ոռոգում.
	3. այնպիսի մեքենաների և մեխանիզմների երթևեկությունը, որոնց ընդհանուր բարձ­րու­թյունը (բեռան հետ միասին կամ առանց բեռան) ճանապարհի մակերևույթից 4,5 մ-ից ավել է (էլեկտրահաղորդման օդային գծերի անվտանգության գոտիներում).
	4. 0,3 մետրից ավել խորությամբ, իսկ հերկվող հողերում՝ 0,45 մետրից ավել խորու­թյամբ հողային աշխատանքներ կատարելը, ինչպես նաև գետնի համահարթեցումը (էլեկտրա­հաղորդման ստորգետնյա մալուխային գծերի անվտանգության գոտիներում):
3. Էլեկտրահաղորդման գծերի անվտանգության գոտիներում աշխատանքներ կատարող կազմակերպությունները և ֆիզիկական անձինք պարտավոր են պահ­պա­նել այդ էլեկտրահաղորդման գծերի պաշտպանվածություն ապահովող պայմանները:
4. Արգելվում է էլեկտրահաղորդման գծերի անվտանգության գոտիներում կատարել այնպիսի գործո­ղու­թյուն­ներ, որոնք կարող են խախտել էլեկտրահաղորդման գծերի բնականոն աշխատանքը, հանգեցնել դրանց վնասմանը կամ դժբախտ պատահարների, մասնավորապես՝
	1. ավտոլցակայանների և այլ վառելիքաքսուքային պահեստարանների տեղադրում.
	2. հաղորդալարերի, հենասյուների և հենարանների վրա կողմնակի առարկաներ նետելը կամ դրանց մոտեցնելը, ինչպես նաև հենասյուների և հենարանների վրա բարձրանալը.
	3. օդապարիկներ, թռչող ապարատների մարզական մոդելներ բաց թողնելը.
	4. մարզահրապարակների, մարզադաշտերի, շուկաների, հասարակական փոխադ­րա­միջոցների և բոլոր տեսակի մեքենաների ու մեխանիզմների կանգառների կազմակերպումը, բազ­մամարդ միջոցառումների անցկացումը, որոնք չեն առնչվում սահմանված կարգով թույլա­տր­ված աշխատանքների կատարման հետ.
	5. մալուխային գծերի անվտանգության գոտիներում աշխատանքների կատարումը հար­վա­ծող մեխանիզմներով, 5 տ-ից ավել զանգված ունեցող ծանրությունների տեղակայումը, այր­վող, քայքայիչ և վառելիքաքսուքային նյութերի դատարկումը ու թափումը, կրակի վառումը:
5. Եթե կազմակերպությունները և ֆիզիկական անձինք էլեկտրահաղորդման գծերի անվ­տան­գու­թյան գոտիներում կատարում են պայթեցման, շինարարական և այլ աշխատանքներ, որոնք կարող են վնաս պատճառել էլեկտրահաղորդման գծերին, ապա նրանք պարտավոր են աշ­խա­տանքներն սկսելուց առնվազն 10 օր առաջ էլեկտրահաղորդման գծերը շահագործող կազմա­կեր­պություններին տեղեկացնել և նրանց հետ համաձայնեցնել աշխատանքների կատարման այն պայմաններն ու կարգը, որոնք կապահովեն էլեկտրական ցանցերի պաշտպանվածությունը:
6. Եթե կազմակերպությունները կամ ֆիզիկական անձինք էլեկտրահաղորդման գծերի անվտանգության գոտինե­րում իրականացնում են նոր շենքի կամ կառույցի շինարարություն, հիմնանորոգում կամ վերակառուցում, ապա այդ աշխատանքների կատարման նախագծերի վրա պարտադիր կարգով պետք է առկա լինի էլեկտրահաղորդման գծերը տնօրինող կազմակերպության գրավոր համաձայնությունը, հակառակ դեպքում, անվտանգության գոտում սույն Կանոնների պահանջ­ների խախտմամբ կառուցված շենք-շինություններին կառուցումից հետո չի տրամադրվի էլեկտրամատակարարման տեխնիկական պայմաններ (սպառիչի էլեկտրական ցանցին միա­նալու պայմաններ): Այդ կառույցների էլեկտրամատակարարումը կիրականացվի միայն սույն Կանոնների պահանջներին համապատասխանեցնելուց հետո:
7. Տարածքային կառավարման մարմինները կամ տեղական ինքնակառավարման մար­մին­ներն էլեկտրահաղորդման գծերի անվտանգության գոտիներում ինքնակամ կառուցված շենք-շինությունների օրինականացման, սեփականաշնորհման կամ օտարման հիմնարար փաս­տաթղթերի փաթեթում պարտադիր կարգով պետք է ունենան էլեկտրահաղորդման գծերը տնօրի­նող կազմակերպության տեղեկանք` նշված հողամասում կամ շենք-շինության տարածքում էներգետիկ օբյեկտի առկայության մասին:
8. Օդանավերի կամ այլ թռչող սարքերի թռիչքները պետք է իրականացվեն էլեկտրական ցանցերի վերևով, իսկ դրանց շրջակայքում օդային տարածությունը պետք է օգտագործվի՝ ելնելով Հայաստանի Հանրապետության օդային տարածքի օգտագործման մասին օրենսդրության դրույթներից:
9. Եթե էլեկտրահաղորդման գծի անվտանգության գոտին համընկնում է երկաթուղու կամ ավտոմոբիլային ճանապարհների համար հատկացված գոտու, խողովակաշարերի, կապի գծերի, այլ էլեկտրահաղորդման գծերի և օբյեկտների անվտանգության գոտիների հետ, ապա դրանց պահպանությունը, շահագործման աշխատանքները տարածքի համընկնող հատվածնե­րում կատարելիս, իրականացվում է վերջիններիս տնօրինողների փոխհամաձայնությամբ:
10. Այն կազմակերպությունները, որոնց տնօրինության տակ գտնվող տարածքում առկա են անտառների և անտառային հողերի տարածքներով և անտառուղիներով անցնող էլեկտրահաղորդման գծեր, պարտավոր են՝
	1. անտառուղիները պահել հրդեհաանվտանգ վիճակում.
	2. անտառուղիներում ծառերի ու թփուտների հատման միջոցով և այլ եղանակներով ապահովել անտառուղիների լայնության համապատասխանությունն էլեկտրահաղորդման գծերի կառուցման նախագծերով նախատեսված չափերին.
	3. սահմանված կարգով հատել անտառուղիներից դուրս աճող և հաղորդալարերի կամ հենասյուների և հենարանների վրա ընկնել սպառնացող ծառերը.
	4. անտառուղիներում հատել կամ էտել 4 մետրից ավել բարձրություն ունեցող ծառերը.
	5. հրդեհավտանգ ժամանակաշրջանում ապահովել հենասյուների անվտանգությունը` դրանք շրջափակելով հանքայնացված հողաշերտով:
11. Անտառների և անտառային հողերի տարածքներով անցնող էլեկտրահաղորդման օդային գծերի հաղորդալարերին անմիջականորեն մոտ աճող ծառերի էտման աշխատանք­ներն իրականացնում են անտառները տնօրինող կազմակերպությունները` այդ գծերը տնօրի­նող­ների գրավոր տեղեկանք-հայտի համաձայն: Եթե էլեկտրահաղորդման օդային գծերն անցնում են զբոսայգիների, այգիների և այլ բազմամյա տնկարկների վրայով, ապա ծառերի էտման աշխատանքներն իրականացվում են այդ գծերը տնօրինողների գրավոր տեղեկանք-հայտի համաձայն, դրա մասին նախապես իրազեկելով համապատասխան համայնքի ղեկավարին:
12. Գյուղատնտեսական տարածքներով անցնող էլեկտրահաղորդման գծերի նորոգման և վերակառուցման պլանային աշխատանքները կատարվում են հողօգտագործողների հետ համաձայնեցնելով և, որպես կանոն, այն ժամանակ, երբ այդ տարածքները գյուղա­տն­տեսական մշակաբույսերով զբաղեցված չեն կամ հնարավոր է ապահովել այդ մշակաբույսերի պահպանվածությունը:
13. Էլեկտրահաղորդման գծերի վթարների կանխման կամ դրանց հետևանքների վերացման աշխատանքները կարող են կատարվել տարվա ցանկացած ժամանակ՝ առանց հողօգտագործողների հետ համաձայնեցնելու, բայց նրանց նախօրոք տեղեկացնելով կատար­վելիք աշխատանքների մասին: Էլեկտրահաղորդման գծերը տնօրինողները, նշված աշխա­տանք­ները կատարելուց հետո, պարտավոր են գյուղատնտեսական տարածքները բերել դրանց նպատակային օգտագործման համար պիտանի վիճակի, ինչպես նաև հատուցել բնությանը և հողօգտագործողներին աշխատանքների կատարման ժամանակ պատճառված վնասները: Հողօգտագործողների կրած վնասները որոշվում և հատուցվում են Հայաստանի Հանրապե­տու­թյան օրենսդրությամբ սահմանված կարգով:
14. Էլեկտրահաղորդման մալուխային գծերի նորոգման և վերակառուցման այն պլանային աշխատանքները, որոնց հետևանքով վնասվում են ճանապարհների հողային պաստառը և երեսարկը, կարող են կատարվել աշխատանքի կատարման պայմանները միայն պետական ճանապարհային մարմինների և այդ ճանապարհները տնօրինողների, իսկ բնակավայրերի սահմաններում՝ նաև տեղական ինքնակառավարման մարմինների հետ նախապես համաձայնեցնելուց հետո: Աշխատանքների կատարման պայմանները պետք է համաձայնեցվեն, և սահմանված կարգով շինարարության (քանդման) թույլտվությունը պետք է ձևակերպվի աշխատանքներն սկսվելուց առնվազն 3 օր առաջ:
15. Վթարների դեպքում էլեկտրահաղորդման մալուխային գծերի՝ ճանապարհային հո­ղային պաստառը և երեսարկը վնասող նորոգման աշխատանքները թույլատրվում է կատարել առանց նախնական համաձայնեցման, բայց պետական ճանապարհային մարմիններին և այդ ճանապարհները տնօրինողներին, իսկ բնակավայրերի սահմաններում՝ նաև տեղական ինքնա­կառավարման մարմիններին տեղեկացնելուց հետո: Նշված աշխա­տանք­ները կատարող կազ­մա­կերպությունները պարտավոր են պատրաստել շրջուղիներ և պատնեշել այդ աշխատանք­ների կատարման տեղերն ու տեղադրել համապատասխան ճանա­պարհային նշաններ, իսկ աշխատանքների ավարտից հետո՝ համահարթել հողը և վերա­կանգնել ճանապարհների հողային պաստառն ու երեսարկը:
16. Էլեկտրահաղորդման գծերի փաստացի տեղադրման վերաբերյալ նյութերը պետք է հանձնվեն տեղական ինքնակառավարման և ընդերքի բնագավառում պետական կառա­վար­ման համապատասխան մարմիններին՝ հողօգտագործման, երկրաբանական հատկացման և լեռնահատկացման քարտեզներում գրանցելու համար:
17. Կազմակերպությունները և քաղաքացիները պարտավոր են պահպանել սույն Կանոններով սահմանված անվտանգության գոտիները, ինչպես նաև կատարել էլեկտրահաղորդման գծերը տնօրինող կազմակերպությունների աշխատակիցների կողմից ներկայացված, սույն Կանոններից բխող պահանջները՝ էլեկտրահաղորդման գծերի պահպանվածության ապահովման ու դժբախտ պատահարների կանխման նպատակով: Կազմա­կեր­պությունների կամ քաղաքացիների կողմից էլեկտրահաղորդման գծերի անվտան­գու­թյան գոտիներում սույն Կանոնների պահանջների խախտմամբ կատարվող աշխատանքների դեպքեր հայտնաբերելիս՝ էլեկտրահաղորդման գծերը տնօրինող կազմակերպությունները պարտա­վոր են նրանց զգուշացնել, իսկ այդ աշխատանքները չդադարեցնելու դեպքում դիմել պետա­կան վերահսկողություն իրականացնող իրավասու մարմիններին: